Между небето и морето... | Интериорен дизайн - списание Жилища
Вие сте тук Home → Между небето и морето…
jilishta 19.03.2013 0 Comment интериор, къща
Интериор на къща в Бразилия
Бели стени, селски мебели, цветни възглавници, жизнерадостни цветове, синьо небе и полъх на море – всичко това говори, че става въпрос за ваканция!
Така е – тази къща се намира в крайбрежното бразилско градче Парати, а реновирането на интериора на дома е извършено от архитектите Ana Claudia Costa и Bianca Notari.
Наричат града, разположен почти по средата на пътя от Сао Пауло за Рио, „музей под открито небе в тропическия рай“. Основан е през 1667 г. от португалците след откриването на най-богатите в света залежи от злато в планините на Минас Жерайс.
В резултат на това градчето Парати се превръща във важно стратегическо пристанище за експорт на добиваното тук злато.
Парати е също символ на първокласна „качака“ (ром, получен при дестилирането на захарна тръстика) – основната съставка за приготвянето на коктейла „кайпериня“. В чест на напитката се провежда ежегоден карнавал през месец август.
Защо разказваме всичко това? Защото няма как историята, местоположението и традициите да не повлияят върху стила, избран от архитектите при оформяне на интериорната концепция.
Къщата с площ 200 кв.м е разположена непосредствено до пристанището на града и от верандата се разкрива разкошна гледка към синия безкрай на небето, морето и красивите яхти.
Дървена маса, столове и купчина шарени възглавнички са оформили кътче, от което само нощта може да принуди гостите да си тръгнат.
За да има максимално естествена светлина в дневната, ажурна дървена преграда само символично отделя кухнята. Подът е от керамични плочки, а всички пъстри декоративни детайли са в унисон с безкрайното синьо навън.
Спалнята, също с изглед към пристанището, е в спокойни пастелни тонове и оборудвана с хамак.
Пъстроцветна мозайка на стената създава настроение в банята.
На ваканция като на ваканция – тази къща е наистина чудесно място за лятно безгрижие! И вероятно собствениците са много, много щастливи хора!
Пендел - висяща лампа 1хE27 Ø400 синьо антик WADDETON - 161 лв.